પણ એક મક્કમ ગતિએ આ કામ ચાલતું જ રહે છે. ચાલતું રહેવું જોઇએ. હકીકતે બંધિયાર પાણીને બદલતાં રહેવાની આ પ્રક્રિયા જ કોઇ પણ ભાષાને તરોતાજાં અને વિકસતી રાખી શકે. સૈકાઓ પહેલાંની આ ભાષા આજે જે સ્વરૂપમાં પહોંચી છે તે આવા નિષ્ઠાવાન, વિવેકશીલ અને સ્વયંશિસ્તબદ્ધ તોડફોડિયા ઉદ્યમોના પ્રતાપે જ છે. વિકસતી રહેવા ઇચ્છતી કોઈ પણ ભાષા માટે આ પ્રક્રિયા અનિવાર્ય છે. રાજમાર્ગ પરથી આવતા યાત્રીઓ જેટલા જ અગત્યના છે પેલા નવા કેડા કંડારી ચાલતા અલગારીઓ.